Perù Il-Perù ( (Spanjol:"Perú"), uffiċjalment ir-Repubblika tal-Perù (Spanjol:"República del Perú"), hu pajjiż li jinsab fil-Punent tal-Amerika t'Isfel. Imiss mal-Ekwador u l-Kolombja fit-tramuntana, fil-lvant mal-Brażil, fil-lbiċ mal-Bolivja, fin-nofsinhar maċ-Ċili, u fil-punent mal-Oċean Paċifiku. It-territorju Peruvjan rawwem ħafna kulturi antiki li fosthom insibu ċ-Ċivilizzazzjoni Norte Chico, waħda mill-eqdem fid-dinja u l-Imperu Inca, l-akbar stat fl-Amerika Pre-Kolombjana. L-Imperu Spanjol ikkonkwista r-reġjun fis-seklu 16 u stabbilixxa l-"Virreinato" (Viċirenju), li nkluda l-parti l-kbira tal-kolonji tiegħu fl-Amerika t'Isfel. Wara li inkisbet l-indipendenza fl-1821, il-Perù kellu perjodi ta' inkwiet politiku u kriżi fiskali kif ukoll perjodi ta' stabbiltà u titjib ekonomiku.